Ehdotus neuvoston asetukseksi (EY) maatalouden rakenteiden tehokkuuden parantamisesta annetun asetuksen (ETY) N:o 2328/91 muuttamisesta /* KOM/96/0422 lopull. - CNS 96/0213 */



Virallinen lehti nro C 300 , 10/10/1996 s. 0020



Ehdotus neuvoston asetukseksi (EY) maatalouden rakenteiden tehokkuuden parantamisesta annetun asetuksen (ETY) N:o 2328/91 muuttamisesta (96/C 300/12) KOM(96) 422 lopull. - 96/0213(CNS) (Komission esittämä 31 päivänä heinäkuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että naudanlihamarkkinoiden toiminta on häiriintynyt vakavasti pääasiallisesti sen vuoksi, että kuluttajat tuntevat huolta BSE:n (bovine spongiform encephalopathy) johdosta; tilanne on aiheuttanut markkinoiden nopean ja jatkuvan heikkenemisen; vaikka yhteisö on toteuttanut lukuisia asiaa koskevia toimenpiteitä, kulutus ei ennusteiden mukaan todennäköisesti nouse nopeasti entiselle tasolle; sen vuoksi olisi toteutettava toimenpiteet markkinoiden tasapainottamiseksi; tätä varten tuotantoa olisi mukautettava vastaamaan paremmin kulutusta, ja markkinoiden tasapainottamiseen tarkoitettujen toimenpiteiden ohella olisi sen vuoksi toteutettava vastaava toiminta neuvoston asetuksessa (ETY) N:o 2328/91 (1) säädettyjen rakenteellisten toimenpiteiden osalta; olisi erityisesti määriteltävä uudelleen naudanliha-alan investointitukea koskevat alakohtaiset rajoitukset, sovellettava samoja rajoituksia nuorten viljelijöiden käynnistystukeen ja vähennettävä eläinten enimmäistiheys, josta tasaushyvitystä maksetaan, 1,2 nautayksikköön hehtaarilta, jotta hyvitykset myönnettäisiin ainoastaan laajaperäistä tuotantoa harjoittaville tiloille, ON ANTANUT TÄMÄN ASETUKSEN: 1 artikla Muutetaan asetus (ETY) N:o 2328/91 seuraavasti: a) Korvataan 6 artiklan 5 kohdan ensimmäinen alakohta seuraavasti: "5. Naudanlihan tuotantoon myönnettävä investointituki, lukuun ottamatta ympäristönsuojeluun, karjatilojen hygieniaan tai eläinten hyvinvointiin liittyvää tukea, kun tuotantokyky ei nouse, rajoitetaan karjatiloihin, joilla toimintaa harjoittavat tämän asetuksen 10 artiklan 1 kohdassa tarkoitetut nuoret viljelijät, jos lihakarjan eläintiheys ei ylitä viimeisenä suunnitteluvuotena 3:a, 2,5:tä ja 2:ta nautayksikköä (ny) nautakarjan tuotannon kokonaisrehualaa kohden niiden suunnitelmien osalta, joiden toteuttaminen päättyy vuosina 1994, 1995 ja 1996 tai myöhemmin. Vasta 1 päivän tammikuuta 1994 jälkeen jätettyihin hakemuksiin sovelletaan 2,5:n ja 2 nautayksikön rajoituksia." b) Lisätään 10 artiklaan seuraava kohta: "4. Kun on kyse nuorten viljelijöiden tilan perustamisesta naudanlihan tuotantoalalla, on noudatettava 6 artiklan 5 kohdassa tarkoitettuja edellytyksiä." c) Lisätään 11 artiklaan seuraava alakohta: "Jos naudanlihan tuotantoalalla lihakarjan eläintiheys ei ylitä 1,2 ny:ä rehupinta-alan hehtaarilta kehittämissuunnitelman viimeisenä vuotena, edellisessä alakohdassa tarkoitettu prosenttimäärä voidaan korottaa 30 prosenttiin." d) Korvataan 19 artiklan 1 kohdan a alakohdan kolmas alakohta seuraavasti: "Hyvitys voidaan myöntää enintään 1,2 nautayksikölle tilan kokonaisrehualaa kohden." 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 218, 6.8.1991, s. 1, asetus sellaisena kuin se on viimeksi muutettuna asetuksella (EY) N:o 2387/95 (EYVL N:o L 244, 12.10.1995, s. 50).